Aplicația SeeYou, în sprijinul nevăzătorilor. Cum poți face o faptă bună
Astăzi vă prezentăm o aplicație web care vă îndeamnă să faceți o faptă bună. Se numește SeeYou și este un proiect al asociației AMAIS.
O platformă gratuită pe care vă puteți înscrie și voi. Și chiar este nevoie de voluntari. Aplicația este pentru nevăzători. Ei pot găsi aici voluntari dacă au nevoie vreodată de însoțitori. Dacă vor să meargă la cumpărături, la medic sau la un spectacol. Dacă sunteți înscriși pe platformă și mergeți, de exemplu, la un concert, vă puteți arăta și disponibilitatea de a însoți o persoană cu deficiențe de vedere.
În același timp, aplicația îi notifică pe nevăzători atunci când în preajma lor sunt voluntari disponibili. Tot sistemul a fost creat de o persoană cu deficiențe de vedere, care înțelege foarte bine nevoile celor din comunitatea lor.
Momentan, aplicația este disponibilă doar în varianta web, dar în curând va exista o variantă și pentru mobil. Și va fi disponibilă și în Cluj, nu doar în București. Un subiect despre care găsiți detalii și pe site-ul nostru, pe știrileprotv.ro, la secțiunea iLikeIT.